b'\n_START_ARTICLE_\nIvan Bernik (sociolog)\n_START_SECTION_\n\xc5\xbdivljenje\n_START_PARAGRAPH_\nIvan Bernik je gimnazijo obiskoval v \xc5\xa0kofji Loki. Po kon\xc4\x8danem srednje\xc5\xa1olskem izobra\xc5\xbeevanju se je odlo\xc4\x8dil za \xc5\xa1tudij sociologije na Fakulteti za sociologijo, politi\xc4\x8dne vede in novinarstvo v Ljubljani. Za \xc5\xa1tudij na dana\xc5\xa1nji Fakulteti za dru\xc5\xbebene vede se je sprva odlo\xc4\x8dil zaradi novinarstva, saj je takrat nekaj malega \xc5\xbee pisal za \xc4\x8dasopis Gorenjski glas, vendar se je v tretjem letniku iz novinarstva prepisal na sociologijo. Leta 1975 je diplomiral z delom Transformacija delavskega razreda v razvitih kapitalisti\xc4\x8dnih dru\xc5\xbebah, za katero je prejel Pre\xc5\xa1ernovo nagrado. Na isti fakulteti je magistriral leta 1982 z nalogo Problematika dru\xc5\xbebene neenakosti v sodobnih sociolo\xc5\xa1kih teorijah, leta 1986 pa doktoriral z doktorsko disertacijo Eksploatacija in konsenz v razredni strukturi socialisti\xc4\x8dnih dru\xc5\xbeb. V \xc4\x8dasu \xc5\xa1tudija je veliko potoval po tujini. \xc5\xa0tudijsko je deloval v Veliki Britaniji, po doktoratu pa je dobil nem\xc5\xa1ko \xc5\xa1tipendijo in skoraj dve leti pre\xc5\xbeivel v Nem\xc4\x8diji. Bil je \xc4\x8dlan nem\xc5\xa1kega in britanskega sociolo\xc5\xa1kega dru\xc5\xa1tva, v letih od 1986 do 1988 je bil predsednik Slovenskega sociolo\xc5\xa1kega dru\xc5\xa1tva, od 2006 do 2008 pa sourednik Dru\xc5\xbeboslovnih razprav._NEWLINE_Najprej je bil zaposlen na Zavodu za \xc5\xa1olstvo, nato pa je leta 1977 nastopil z delom na dana\xc5\xa1nji Fakulteti za dru\xc5\xbebene vede kot asistent svojega mentorja diplomskega dela Petra Klinarja. Redni profesor je postal leta 1998. Danes pou\xc4\x8duje na dodiplomskem in podiplomskem \xc5\xa1tudiju, kjer sodeluje pri naslednjih predmetih: Evropske dru\xc5\xbebe in globalizacija, Sociologija dru\xc5\xbebenih sprememb in Sodobne dru\xc5\xbebe, Sociologija spolnosti in Nem\xc4\x8dija in nem\xc5\xa1ke politike.\n_START_SECTION_\nDelo\n_START_PARAGRAPH_\nKot sociolog se ukvarja z naslednjimi temami: dru\xc5\xbebene spremembe, postsocialisti\xc4\x8dna transformacija, politi\xc4\x8dna kultura v Sloveniji in sociologija spolnosti. Raziskovalno je tesno povezan z raziskovalno skupino Slovensko javno mnenje. Od leta 2008 naprej je vklju\xc4\x8den v raziskovalna projekta, ki se ukvarjata s spolnim vedenjem odraslih, \xc5\xa1tudentov in srednje\xc5\xa1olcev v Sloveniji. V okviru ukvarjana s temi temami je nastala knjiga Spolno \xc5\xbeivljenje v Sloveniji (2011) skupaj z Ireno Klavs. Ena od klju\xc4\x8dnih ugotovitev teh raziskovanj ka\xc5\xbee, da se je v Sloveniji podro\xc4\x8dje spolnosti \xe2\x80\x93 ne glede na druga\xc4\x8dne kulturno-politi\xc4\x8dne okvire \xe2\x80\x93 razvijalo podobno kot na zahodu._NEWLINE_V znanstveni monografiji Dominacija in konsenz v socialisti\xc4\x8dni dru\xc5\xbebi (1992) se ukvarja predvsem z vpra\xc5\xa1anjem stabilnosti in nestabilnosti socialisti\xc4\x8dnih dru\xc5\xbeb in posku\xc5\xa1a pojasniti, zakaj te dru\xc5\xbebe kljub vsem nestabilnostim relativno dobro funkcionirajo. Delo Dvojno od\xc4\x8daranje politike: Sedem sociolo\xc5\xa1kih razprav o nastajanju postsocialisti\xc4\x8dnih dru\xc5\xbeb (1997) je razprava o pragmati\xc4\x8dni politi\xc4\x8dni kulturi v Sloveniji. Ugotavlja, da ljudje v Sloveniji povsem pragmati\xc4\x8dno sprejemajo demokracijo zato, ker se jim zdi bolj koristna kot kakr\xc5\xa1en koli drugi re\xc5\xbeim. \xc4\x8ce bi se izkazalo, da ni koristna, bi se ji lahko tudi odpovedali. pokazalo, da ni koristna, bi se pa lahko tudi odrekli. V knjigi Spolno \xc5\xbeivljenje v Sloveniji (2011), ki jo je napisal skupaj z Ireno Klavs, med drugim odgovarja na vpra\xc5\xa1anja, v kak\xc5\xa1nih partnerskih zvezah poteka spolno \xc5\xbeivljenje in kako se te spreminjajo, koliko so prebivalci Slovenije v povpre\xc4\x8dju stari ob prvem spolnem odnosu, kak\xc5\xa1en je repertoar spolnih praks, kako pogosti so spolni odnosi, kako se ljudje odzivajo na nova zdravstvena tveganja in koliko je spolnega nasilja. Avtorja prikazujeta pluralnost spolnih kultur, morale in stali\xc5\xa1\xc4\x8d o spolnosti, tudi o nezvestobi in homoseksualnosti, ter rezultate primerjata s prevladujo\xc4\x8dimi vzorci spolnega vedenja v zahodnoevropskih dr\xc5\xbeavah in ZDA.\n_START_SECTION_\n\xc4\x8cas predsedovanja SSD\n_START_PARAGRAPH_\nIvan Bernik je \xc4\x8dlan Slovenskega sociolo\xc5\xa1kega dru\xc5\xa1tva od za\xc4\x8detka osemdesetih let. Predsednik dru\xc5\xa1tva je bil v letih 1986-1988. Mandat, ki sicer traja tri leta, je pre\xc4\x8dasno zaklju\xc4\x8dil zaradi odhoda v Nem\xc4\x8dijo, kjer je dobil \xc5\xa1tipendijo._NEWLINE_V njegovem \xc4\x8dasu predsedovanja je bilo dru\xc5\xa1tvo izredno aktivno, saj je bil to \xc4\x8das pomembnih politi\xc4\x8dnih sprememb, ki so bile zanimive za sociolo\xc5\xa1ko analizo. Nenazadnje je dru\xc5\xa1tvo s svojimi aktivnostmi tudi soustvarjalo te spremembe. Kot predsednik je organiziral dve sociolo\xc5\xa1ki sre\xc4\x8danji: Neformalne dejavnosti v slovenski dru\xc5\xbebi (Novo mesto, 1987) in Stratifikacija analize sodobnih dru\xc5\xbeb (Nova Gorica, 1988).'